Document ID: 31998R1688

31998R1688
L 214/23
JURNALUL OFÍCIAL AL UNIUNII EUROPENE
REGULAMENTUL (CE) NR. 1688/98 AL CONSILIULUI
din 20 iulie 1998
de modificare a Regulamentului (CE) nr. 1749/96 al Comisiei privind aria de cuprindere geografică și demografică a indicilor armonizați ai prețurilor de consum
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2494/95 al Consiliului din 23 octombrie 1995 privind indicii armonizați ai prețurilor de consum (1), în special articolul 4 și articolul 5 alineatul (3),
având în vedere propunerea Comisiei,
având în vedere avizul Băncii Centrale Europene (2),
întrucât, în baza articolului 5 alineatul (1) litera (b) din Regulamentul (CE) nr. 2494/95, fiecare stat membru are obligația de a elabora indicii armonizați ai prețurilor de consum (IAPC) începând cu indicii pe luna ianuarie 1997; întrucât obligația de a elabora IAPC nu afectează, în nici un fel, dreptul statelor membre de a publica indicii lor naționali de inflație nearmonizați, pe care acestea pot dori să îi folosească în scopul politicii lor naționale;
întrucât Regulamentul (CE) nr. 1749/96 al Comisiei din 9 septembrie privind măsurile inițiale de aplicare a Regulamentului (CE) nr. 2494/95 al Consiliului privind indicii armonizați ai prețurilor de consum (3) a limitat aria de cuprindere inițială a IAPC la acele bunuri și servicii acoperite de toate sau de majoritatea indicilor naționali ai prețurilor bunurilor de consum (IPC);
întrucât Regulamentul (CE) nr. 1687/98 al Consiliului din 20 iulie 1998 de modificare a Regulamentului (CE) nr. 1749/96 al Comisiei privind aria de cuprindere a bunurilor și serviciilor în indicii armonizați ai prețurilor de consum (4), a stabilit că aria de cuprindere a IAPC include acele bunuri și servicii care intră în cheltuiala monetară finală pentru consumul gospodăriei;
întrucât articolul 3 din Regulamentul (CE) nr. 2494/95 dispune ca IAPC să se bazeze pe prețurile bunurilor și serviciilor oferite spre cumpărare pe teritoriul economic al statului membru, în scopul satisfacerii nemijlocite a nevoilor consumatorilor; întrucât ponderile IAPC impun definirea armonizată a ariei de cuprindere geografice și demografice a acestora;
întrucât calculul indicilor prețurilor de consum ai Uniunii Monetare (IPCUM) și al indicilor europeni ai prețurilor de consum (IEPC) necesită un concept geografic armonizat pentru IAPC;
întrucât Comitetul pentru programul statistic (CPS) nu a emis un aviz în termenul stabilit de președintele CPS; întrucât, în acest caz, conform procedurii stabilite la articolul 14 alineatul (2) din Regulamentul (CE) nr. 2494/95, Comisia înaintează Consiliului, de îndată, o propunere privind măsurile care urmează a fi luate,
ADOPTĂ PREZENTUL REGULAMENT:
Articolul 1
Regulamentul (CE) nr. 1749/96 se modifică după cum urmează:
1.
la articolul 2, alineatul (2) litera (a) se înlocuiește cu următorul text:
„(a) (2)
prin «cheltuielile monetare finale pentru consumul gospodăriei» se înțelege acea parte din cheltuielile finale pentru consum care este efectuată:
-
de gospodăriile, indiferent de naționalitatea sau reședința acestora și
-
în cadrul tranzacțiilor monetare și
-
pe teritoriul economic al statului membru și
-
pentru cumpărarea de bunuri și servicii necesare satisfacerii directe a nevoilor sau dorințelor personale și
-
într-una din, sau în ambele perioade de timp care fac obiectul comparației.
Cheltuielile monetare finale pentru consumul gospodăriei sunt descrise în anexa 1b și corespund definițiilor stabilite de Sistemul European de Conturi (SEC) din 1995 cuprins în Regulamentul (CE) nr. 2223/96 (5).
2.
la articolul 3, se adaugă următorul alineat:
„(3) IAPC calculați pe baza ponderilor sub-indicilor care reflectă cheltuielile monetare finale pentru consumul gospodăriei efectuate de o sub-serie de gospodării, și nu de toate gospodăriile, vor fi considerați comparabili, dacă această diferență reprezintă în practică mai puțin de o miime din totalul cheltuielilor acoperite de IAPC. Toate modificările de ponderi, necesare pentru a asigura comparabilitatea în sensul prezentului alineat, se vor pune în aplicare până în luna decembrie 1999.”;
3.
la anexa 1b, punctele 1 și 2 se înlocuiesc cu următoarele texte:
„(1) Sectorul gospodăresc constă din gospodăriile care includ toate persoanele sau grupurile de persoane (definite la articolul 2.76.a și articolul 2.76.b din SCE) indiferent, în special, de tipul zonei în care trăiesc, de nivelul lor de venit, de naționalitatea sau statutul lor de rezident. Sectorul gospodăresc include și persoanele care trăiesc permanent în colectivități instituționalizate (definite la articolul 2.76.b din SCE). Firmele nu intră în acest sector.
(2) Teritoriul economic corespunde definiției de la articolul 2.05 din SCE, cu mențiunea că acesta include enclavele extrateritoriale aflate între granițele țării și exclude enclavele teritoriale situate în restul lumii.”
Articolul 2
Ținând cont de punctul de vedere al comitetului constituit în baza Deciziei 89/382/CEE, Euratom (6), Comisia întocmește un raport, în termen de doi ani de la intrarea în vigoare a prezentului regulament, pe care îl înaintează Consiliului. Raportul analizează modul în care funcționează dispozițiile prezentului regulament. În urma acestui raport, Comisia poate, dacă este cazul, să înainteze Consiliului inițiative corespunzătoare de modificare a prezentului regulament.
Articolul 3
Prezentul regulament intră în vigoare în a douăzecea zi de la data publicării sale în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 iulie 1998.

Labels: 3
2